Gesteelde weermagtrok vir bouwerk ingespanDie gesteelde vragmotor het reeds die nuwe eienaar se selfoonnommer op gehad. (Foto: SA National Defence Force/Facebook) ŉ Gesteelde weermagvragmotor is verlede week teruggevind nadat dit maande lank as ŉ konstruksievoertuig gebruik is om bakstene en sand te vervoer. Die twee sogenaamde entrepreneurs wat die vragmotor vir hul onderneming aangewend het, is ook vasgetrek. Die Suid-Afrikaanse Nasionale Weermag (SANW) het in ŉ verklaring gesê die betrokke vragmotor is in Julie vanjaar uit ŉ parkeerterrein by Valhalla Spar in Centurion gesteel. Min is bekend oor die omstandighede rakende die voorval, maar die weermag se ondersoekeenheid en militêre polisie is kort daarna na die toneel ontbied om die saak te ondersoek. “Ondersoekbeamptes het Woensdag (15 September) ŉ anonieme wenk oor die gesteelde vragmotor ontvang en ondersoek ingestel. ŉ Vragmotor is toe naby die Mabopane-aansluiting noord van Pretoria aangekeer en deursoek. Die vragmotor het pas ŉ vrag bakstene in die gebied afgelaai,” lui die verklaring. Die vragmotor was sonder ŉ lisensieskyfie en met ŉ vervalste nommerplaat toegerus. Dit was ook reeds gemerk met die selfoonnommer van die nuwe eienaar en ŉ beskrywing van die soort onderneming wat dit bedryf. “Daar was egter ŉ aantal kenmerke aan die vragmotor wat bevestig het dat dit wel die voertuig is wat destyds van die weermag gesteel is.” Twee verdagtes is in verband met die gesteelde vragmotor in hegtenis geneem. Hulle het reeds Vrydag in die Garankuwa-landdroshof verskyn waar die saak uitgestel is vir verdere ondersoek. Moontlik aanklagte van diefstal van staatseiendom en die besit van gesteelde staatseiendom staar die verdagtes in die gesig. Die militêre polisie het ook ŉ saak van nalatige verlies van staatseiendom aanhangig gemaak.